Správa zo zahraničnej pracovnej cesty
1.  Účastník ZPC:
Ing. Ľubica Pitlová, hlavný štátny radca, 
Odbor štátnej a európskej politiky vo vede a technike, Sekcia vedy a techniky, Ministerstvo školstva, vedy, výskumu  a športu Slovenskej republiky
Znalosť jazykov: anglický/veľmi pokročilý, nemecký/veľmi pokročilý 
2.  Zahraničná pracovná cesta:
štát/mesto: Belgicko/Brusel
Dátum: 23. – 24.5. 2012
Účel cesty: účasť na zasadnutí Skupiny na vysokej úrovni pre  spoločnú tvorbu výskumných programov ktorá je vytvorená Výborom pre Európsky výskumný priestor (ERAC). Cestovné náklady hradí MF SR z finančnej obálky, pobytové náklady hradí MŠVVŠ SR. 
3.  Rámcový program pobytu:
23.5. 2012 cesta Bratislava – Schwechat, let Viedeň – Brusel
24.5. 2012 účasť na zasadnutí, let Brusel-Viedeň, cesta Schwechat - Bratislava
4.  Stručný priebeh zasadnutia:
Úvod do problematiky:
Rada EÚ pre konkurencieschopnosť schválila v decembri 2008 začiatok procesu Spoločnej tvorby výskumných programov (Joint Programming in Research - JP, ďalej len „JP“) a zriadila Skupinu na vysokej úrovni pre spoločnú tvorbu výskumných programov (Groupe de Programmation Conjointe - GPC – ďalej len „GPC“) zloženú zo zástupcov členských štátov a štátov asociovaných k 7 rámcovému programu pre výskum, vývoj a demonštračné aktivity.  JP si kladie za cieľ zosúladiť výskumné programy v určitých oblastiach, ktoré boli  na základe odporúčania GPC Radou EÚ definované za prioritné,  a využívať tak efektívnejšie verejné zdroje na riešenie naliehavých celospoločenských problémov.

Program zasadnutia
1. Schválenie programu 
2. Pracovný program GPC 
3. Príprava dvojročnej správy o činnosti GPC   
4. Ako použiť štrukturálne fondy na financovanie JP  
5. Spolupráca s ostatnými skupinami ERAC  - SFIC
6. Informácia o pokroku v jednotlivých iniciatívach JP 
7. Rôzne 

K bodu č. 2: Pracovný program GPC   
Predseda GPC Rolf Annerberg (SE) predstavil pracovný program GPC v súlade s jej mandátom na roky 2012-14. Hlavným obsahom je sledovať a napomáhať vývoj spoločnej tvorby výskumných programov v 10 doteraz Radou schválených oblastiach, aktualizovať „Rámcové podmienky Spoločnej tvorby výskumných programov“, vypracovať dvojročnú správu o činnosti GPC.
  
K bodu č. 3: Príprava dvojročnej správy o činnosti GPC   
Predseda navrhol, aby bola vytvorená pracovná skupina (Task Force) s cieľom pracovať na dvojročnej správe o činnosti GPC. Túto správu má GPC odsúhlasiť v decembri 2012 a predložiť ju na rokovanie Rady pre konkurencieschopnosť vo februári 2013. Do pracovnej skupiny, ktorej predsedá podpredseda GPC sa prihlásili delegácie ES, IE, DE a NL.  

K bodu č.4:  Ako použiť štrukturálne fondy na financovanie JP    
Zástupca Európskej komisie prezentoval informácie o plánovanom systéme podpory  európskeho výskumu a vývoja zo štrukturálnych fondov aj v súvislosti s JP. Bolo zdôraznené, že v budúcom programovacom období (2014 – 2020) bude možné financovať projekty JP aj zo štrukturálnych fondov, avšak bude potrebné, aby krajiny zdôraznili JP vo svojich strategických dokumentoch a poukázali na jeho spoločenský a  ekonomický význam. V budúcom programovacom období bude taktiež možné kombinovať financovanie jedného projektu z dvoch rôznych komunitárnych zdrojov, napr. zo štrukturálnych fondov a rámcového programu.      

K bodu č. 5: Spolupráca s ostatnými skupinami ERAC  - SFIC 
Predseda GPC pozýva v záujme zintenzívnenia spolupráce medzi jednotlivými skupinami ERACu na zasadnutia GPC predstaviteľov ostatných skupín. Predsedníčka SFIC Riitta Mustonen (F) informovala o činnosti SFIC (Strategic Forum for International S&T Coopereation. – Strategické fórum pre medzinárodnú spoluprácu vo vede a technike). Bolo dohodnuté, že GPC a SFIC si v záujme lepšej informovanosti svojich členov budú vymieňať základné dokumenty. 

K bodu 6: Informácia o pokroku v jednotlivých iniciatívach JP
Zástupcovia všetkých 10 doteraz schválených iniciatív JP predstavili pokrok v rámci svojich zoskupení. Najväčší pokrok bol dosiahnutý v pilotnej iniciatíve „Spoločný program vo výskume neurodegeneračných ochorení“, v rámci ktorej už bola vyhlásená prvá výzva. Na  jej základe  boli na financovanie vybrané 4 projekty, s riešením ktorých sa má čoskoro začať. 
 
K bodu č. 7: Rôzne
V tomto bode bol oznámený termín ďalšieho zasadania GPC, ktorým je 19. septemberj 2012. 
5.  Odporúčané závery:  
Sekcia vedy a techniky MŠVVaŠ SR bude sledovať ďalší vývoj spolupráce v oblasti JP. Odporúčam tiež pri rozhodovaní o budúcich prioritách pri financovaní výskumu a vývoja v SR zo štrukturálnych fondov EÚ zvážiť možnosť financovať účasť v JP. 
6.   Prehľad prinesenej dokumentácie a miesto jej uloženia
     Prezentácie, ktoré odzneli na zasadnutí budú k dispozícii v SVaT  MŠVVaŠ SR.  
7.   Osobitne vyhodnotený očakávaný prínos ZPC
Na zasadnutí bol dohodnutý ďalší postup v činnosti GPC, boli podané podrobné informácie o progrese v jednotlivých iniciatívach JP, čo môže ovplyvniť rozhodovanie SR o vstupe do niektorej z nich. Odzneli tiež dôležité informácie o možnosti financovania účasti SR v JP zo štrukturálnych fondov EÚ, ktoré by bolo vhodné využiť pri stanovení priorít ďalšieho programovacieho obdobia. 

 8.    Spôsob zverejnenia výsledkov ZPC, prenos získaných informácií
Správa bola predložená riaditeľke Odboru štátnej a európskej politiky vo vede a technike, generálnej riaditeľke Sekcie vedy a techniky a zodpovedným pracovníkom Sekcie medzinárodnej spolupráce MŠVVŠ SR. Bude zverejnená na internetovej stránke MŠVVŠ SR. 
Súhlasím so zverejnením správy na internete

Správu vypracoval: Ing. Ľubica Pitlová,  OŠEPVaT

Dátum: 13. 6.2012

Správu schválil: RNDr. Marta Cimbáková,  GR SVaT